獻轉運副使太常李博士
作者：王禹偁
朝代：宋

paragraphs: 邦計動宸衷，時賢蒞浙東。
量寬吞渤澥，氣直稟崆峒。
捧詔瑶池下，辭班玉筍中。
饋糧蕭相國，制禮叔孫通。
舉措敦儒行，談諧有古風。
冀方思舊政，江表佇成功。
吏畏嚴霜白，民歌愛日紅。
勤王雖運智，修道豈妨公。
旋種烟莎逕，閑科雨竹叢。
養成丹頂鶴，瘦盡雪花驄。
移石情無倦，抄書俸不充。
晨餐燒露筍，秋句寫霜楓。
棋閣連花塢，書窗映燭籠。
僧傳栽樹法，客獻遞詩筒。
飲席螺爲盞，吟舟葦作篷。
按琴苔院冷，搗藥月堂空。
清白成家計，操修達聖聰。
即徵歸象闕，清秩冠鴛鴻。